Ego frater Conrardus dictus abbas Cistercii et totus eiusdem loci conventus omnibus ad quos littere presentes venerint. Notum facimus quod cum nos vellemus ducere aquam que dicitur Salons ad alberiam nostram Cistercium pro ductu aque faciendo fecimus fossata in territorio de Noyrons quod pertinet ad ecclesiam Lingonensem super quo cum eadem ecclesia conquereretur domino Willermo venerabili Lingonensi episcopo et Odone duce Burgundie intervenientibus pax inter nos et ecclesiam Lingonensem hoc modo est reformata. Videlicet quod accedente consensu et voluntate episcopi et capituli Lingonensis per terram ecclesie fecimus aqueductum sive alveum. Ita quod nos super eundem alveum teneremur facere pontes quot fuerint neccessarii ad usum et indempnitatem hominum de Noirons conservandam et episcopus et capitulum Lingonensem hoc homines de Noyrons tenere facient et idem pontes semper per nos in bono statu tenebuntur propter hoc etiam dedimus ecclesie Lingonensis ducentas libras Divionenses. Ipse etiam dictus Odo dux Burgundie pro nobis dedit et concessit sepe nominate eclesie Lingonensis X libras in paagio Castellionis super Sequanam perpetuo annis singulis percipiendas adquitavit etiam omnibus hominibus de Noyions quod decetero non tenebuntur reddere nisi XL minas avene quas reddent ecclesie Cisterciensi et de residuo sunt penitus absoluti. Preterea concessit hominibus eiusdem ville usuarium mortui bosci ad Ayesz inter Tarsula et Neyrons in perpetuum preter quercum et fagum et pirum et pomerium. Ita quod si quadriga vel carrum vel carruca reparatione indignerit in eodem bosco sumatur. In cuius rei testimonium venerabilis Cabilonensis episcopus ad preces nostras et domini episcopi et capituli Lingonensi presentem paginam sigilli sui munimine roboravit.